नई दिल्ली। पूरा उत्तर भारत इन दिनों कड़ाके की ठंड की मार झेल रहा है। देश के कई इलाकों में शीतलहर चल रही है। कई जगहों पर तापमान शून्य तक गिर जाने से बीते चौबीस घंटों में 20 लोगों की मौत हो गई। उत्तर प्रदेश में 13 लोगों की मौत हुई। इसी के साथ राज्य में मरने वालों की संख्या बढ़कर 129 हो गई है। श्रीनगर में पारा -5.7 डिग्री पर पहुंच गया और शुक्रवार की रात इस मौसम की सबसे सर्द रात रही।
जम्मू-कश्मीर में भारी बर्फबारी से ऐतिहासिक मुगल रोड बंद हो गया है। इस वजह से सैलानी रास्ते में फंसे हुए हैं। कश्मीर घाटी के सीमावर्ती गांवों के लिए 'जीवनरेखा' के तौर पर मशहूर यह सड़क राज्य के कई जिलों से जोड़ती है। यह सड़क घाटी में पुंछ जिले में बाफलियाज़ शहर से पुलवामा जिले के शोपियां को जोड़ती है। यह सड़क 3505 मीटर ऊंची 'पीर पंजाल' की पहाडियों से होकर भी गुजरती है। सड़क पर आवाजाही ठप होने की वजह से सैलानी राजौरी जिले में घंटों फंसे रहे। बाद मे, ट्रैफिक को कम भीड़-भाड़ वाले इलाकों की तरफ मोड़ दिया गया। एक सैलानी ने बताया कि सरकार को बर्फ हटाने के पुख्ता इंतजाम करने चाहिए। हालांकि स्थानीय अधिकारियों ने सड़क पर जमी बर्फ हटाने का काम शुरू कर दिया है।
(फोटो: श्रीनगर की सर्द सुबह में कांगड़ी के सहारे एक सब्जी विक्रेता)